CELEX: 32018D0486
Language: sl
Date: 2018-03-19 00:00:00
Title: Izvedbeni sklep Sveta (EU) 2018/486 z dne 19. marca 2018 o dovoljenju Madžarski, da uporabi poseben ukrep, ki odstopa od člena 193 Direktive 2006/112/ES o skupnem sistemu davka na dodano vrednost

23.3.2018   
            
            
               SL
            
            
               Uradni list Evropske unije
            
            
               L 81/15
            
         IZVEDBENI SKLEP SVETA (EU) 2018/486
   z dne 19. marca 2018
   o dovoljenju Madžarski, da uporabi poseben ukrep, ki odstopa od člena 193 Direktive 2006/112/ES o skupnem sistemu davka na dodano vrednost
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 291(2) Pogodbe,
   ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395(1) Direktive,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Člen 193 Direktive 2006/112/ES določa, da je davčni zavezanec, ki dobavlja obdavčljivo blago ali opravlja obdavčljivo storitev, po splošnem pravilu zavezan k plačilu davka na dodano vrednost (DDV) davčnim organom.
            
         
               (2)
            
            
               Madžarska je v okviru boja proti goljufijam na področju DDV v sektorju agencij za začasno zaposlovanje leta 2014 zaprosila za dovoljenje, da uvede poseben ukrep, ki odstopa od člena 193 Direktive 2006/112/ES, da bi zagotovila, da se pri zagotavljanju osebja, vključenega v dejavnosti, ki niso zajete v členu 199(1)(a) navedene direktive, kot oseba, ki je dolžna plačati DDV, šteje davčni zavezanec, kateremu se opravi storitev (v nadaljnjem besedilu: mehanizem obrnjene davčne obveznosti). Dovoljenje je bilo izdano z Izvedbenim sklepom Sveta (EU) 2015/2349 (2) in je prenehalo veljati 31. decembra 2017.
            
         
               (3)
            
            
               Madžarska je z dopisom, ki ga je Komisija evidentirala 26. junija 2017, zaprosila za dovoljenje, da uporabi poseben ukrep, ki odstopa od člena 193 Direktive 2006/112/ES, da za zavezanca za plačilo DDV določi prejemnika, ki mu je zagotovljeno osebje.
            
         
               (4)
            
            
               Komisija je v skladu z drugim pododstavkom člena 395(2) Direktive 2006/112/ES z dopisom z dne 11. decembra 2017 posredovala drugim državam članicam zahtevo, ki jo je predložila Madžarska. Z dopisom z dne 12. decembra 2017 je nato obvestila Madžarsko, da ima na voljo vse informacije, potrebne za presojo zahteve.
            
         
               (5)
            
            
               Glede na informacije, ki jih je predložila Madžarska, se več trgovcev v sektorju agencij za začasno zaposlovanje ukvarja z goljufivimi dejanji, in sicer opravljajo storitve brez plačila veljavnega DDV davčnim organom. Ker ta vrsta dejavnosti ne zahteva nujno velikega vložka ali naložb, DDV, ki ga prejemajo te agencije, pogosto precej presega odbitni DDV, ki so ga plačale svojim dobaviteljem storitev. Več teh agencij, ki imajo pogosto malo ali nič sredstev, pozneje izgine v nekaj mesecih, tako da je izterjava neplačanega DDV težavna ali nemogoča.
            
         
               (6)
            
            
               Z določitvijo osebe, ki so mu takšne storitve zagotovljene, za osebo, ki mora v teh primerih plačati DDV, bi odstopanje odpravilo možnost takšne oblike davčne utaje. Madžarska je navedla, da se je po uvedbi mehanizma obrnjene davčne obveznosti za zagotovitev osebja na Madžarskem število agencij za zaposlovanje zmanjšalo, kar kaže na čiščenje trga. Madžarska meni, da se je mehanizem obrnjene davčne obveznosti izkazal za primerno in učinkovito sredstvo v boju proti goljufivim praksam v sektorju agencij za začasno zaposlovanje.
            
         
               (7)
            
            
               Na podlagi informacij, ki jih je predložila Madžarska, so bili sprejeti številni ukrepi za boj proti goljufijam na področju DDV, država pa načrtuje še druge ukrepe za boj proti goljufijam, osredotočene zlasti na agencije za začasno zaposlovanje. Ne glede na te ukrepe Madžarska meni, da bi bilo za dodatno zmanjšanje škode, povzročene v tem sektorju, treba še naprej uporabljati zaščitni mehanizem obrnjene davčne obveznosti.
            
         
               (8)
            
            
               Za več primerov v zvezi z zagotavljanjem osebja iz točke (a) člena 199(1) Direktive 2006/112/ES je že mogoče navesti prejemnika storitve kot osebo, ki je zavezana k plačilu DDV. Da se prepreči davčno utajo, bi bilo zato treba Madžarski dovoliti, da uporablja mehanizem obrnjene davčne obveznosti za zagotavljanje osebja, ki ni zajeto v Direktivi 2006/112/ES.
            
         
               (9)
            
            
               Odstopanje bi moralo biti časovno omejeno in bi se zato moralo izteči 31. decembra 2020.
            
         
               (10)
            
            
               Za zagotovitev tega, da se dosežejo cilji, ki so s tem ukrepom nameravani, vključno z zagotovitvijo neprekinjene uporabe že dovoljenega odstopanja ter zagotavljanjem pravne jasnosti glede davčnega obdobja, je primerno, da se ta sklep uporablja od 1. januarja 2018. Ker je Madžarska zaprosila za obnovitev dovoljenja 26. junija 2017 ter je na podlagi že dovoljenega odstopanja še naprej uporabljala pravni režim, vzpostavljen v nacionalnem pravu, tudi od 1. januarja 2018 naprej, so spoštovana legitimna pričakovanja zadevnih oseb.
            
         
               (11)
            
            
               Madžarska naj bi z načrtovanimi ukrepi odpravila goljufije v zadevnem sektorju in zato se v zvezi z zagotavljanjem osebja ne bi smelo več zahtevati nobeno nadaljnje odstopanje od člena 193 Direktive 2006/112/ES.
            
         
               (12)
            
            
               Odstopanje nima negativnega vpliva na lastna sredstva Unije, pridobljena iz naslova DDV –
            
         SPREJEL NASLEDNJI SKLEP:
   Člen 1
   Z odstopanjem od člena 193 Direktive 2006/112/ES se Madžarski dovoli, da za osebo, ki je dolžna plačati DDV, določi davčnega zavezanca, kateremu se zagotovi osebje za opravljanje dejavnosti, ki niso zajete v točki (a) člena 199(1) Direktive 2006/112/ES.
   Člen 2
   Ta sklep začne učinkovati z dnem uradne obvestitve.
   Ta sklep se uporablja od 1. januarja 2018 do 31. decembra 2020.
   Člen 3
   Ta sklep je naslovljen na Madžarsko.
   
      V Bruslju, 19. marca 2018
      
         
            Za Svet
         
         
            Predsednik
         
         R. PORODZANOV
      
   
   
      (1)  UL L 347, 11.12.2006, str. 1.
   
      (2)  Izvedbeni sklep Sveta (EU) 2015/2349 z dne 10. decembra 2015 o dovoljenju Madžarski, da uporabi ukrep, ki odstopa od člena 193 Direktive 2006/112/ES o skupnem sistemu davka na dodano vrednost (UL L 330, 16.12.2015, str. 53).